## Pravilnik o izmjenama i dopunama Pravilnika o jedinstvenom registru računa

### NN 6/2013 (16.1.2013.), Pravilnik o izmjenama i dopunama Pravilnika o jedinstvenom registru računa

MINISTARSTVO FINANCIJA

92

Na temelju članka 26. Zakona o provedbi ovrhe na novčanim sredstvima (»Narodne novine« broj 91/10 i 112/12), ministar financija donosi

PRAVILNIK

O IZMJENAMA I DOPUNAMA PRAVILNIKA O JEDINSTVENOM REGISTRU RAČUNA

Članak 1.

U Pravilniku o Jedinstvenom registru računa (»Narodne novine« broj 96/10, 130/10 i 99/11) u članku 3. točki 2. zadnja rečenica briše se.

Točka 4. mijenja se i glasi:

»Upisuje se skraćena tvrtka odnosno naziv poslovnog subjekta kako je navedeno u rješenju u upisu u registar ili iz drugog jednakovrijednog dokumenta ili naziv zajedničkog računa.

Ukoliko u rješenju ili drugom jednakovrijednom dokumentu nije određena skraćena tvrtka odnosno naziv, upisuje se puni naziv.

Za račun fizičke osobe koja obavlja registriranu djelatnost odnosno samostalnu djelatnost kao naziv računa upisuje se ime i prezime vlasnika obrta, odnosno nositelja samostalne djelatnosti, te skraćeni naziv obrta odnosno samostalne djelatnosti.«

Točka 7. mijenja se i glasi:

»Upisuje se brojčana oznaka razreda djelatnosti prema Nacionalnoj klasifikaciji djelatnosti 2007. iz Obavijesti.«

U točki 20. iza prve alineje dodaje se druga alineja koja glasi:

»- oznaka »2« za račun sudskog depozita.«.

Iza točke 20. dodaje se točka 21. koja glasi:

»21. Oznaka računa dužnika u stečaju

Upisuje se:

– oznaka »0«, osim za račun dužnika otvorenog nakon otvaranja stečajnog postupka, u kojem slučaju se upisuje oznaka »1«.«

Članak 2.

U članku 4. točka 2. briše se.

U točki 4. iza prve rečenice dodaje se rečenica koja glasi:

»Banka u nazivu računa građana prvo upisuje ime, a zatim prezime.«.

Članak 3.

U članku 6. točki 2. brišu se riječi: »koji je novčana sredstva imao kod obveznika i prije 1. 1. 2011.«

Točka 3. briše se.

Točka 4. mijenja se i glasi:

»Upisuje se skraćena tvrtka odnosno naziv poslovnog subjekta kako je navedeno u rješenju u upisu u registar ili iz drugog jednakovrijednog dokumenta odnosno ime i prezime građanina iz osobnog identifikacijskog dokumenta ili drugog jednakovrijednog dokumenta. Banka u nazivu vlasnika sredstava građana prvo upisuje ime, a zatim prezime.

Ukoliko u rješenju ili drugom jednakovrijednom dokumentu nije određena skraćena tvrtka odnosno naziv poslovnog subjekta, upisuje se puni naziv.

Za novčana sredstva fizičke osobe koja obavlja registriranu djelatnost odnosno samostalnu djelatnost kao naziv vlasnika upisuje se ime i prezime vlasnika obrta, odnosno nositelja samostalne djelatnosti, te skraćeni naziv obrta odnosno samostalne djelatnosti.«

Iza točke 15. dodaju se točke 16. i 17. koje glase:

»16. Oznaka novčanih sredstava dužnika u stečaju

Upisuje se:

– oznaka »0«, osim za novčana sredstva dužnika nakon otvaranja stečajnog postupka, u kojem slučaju se upisuje oznaka »1«.

17. Oznaka založnog prava na novčanoj tražbini protivnika osiguranja

– oznaka »0«, osim za novčana sredstva za koja je upisano založno pravo na novčanoj tražbini, u kojem slučaju se upisuje oznaka »1«.«

Članak 4.

U članku 7. točki 1. alineja 3. i 4. brišu se.

Točka 2. mijenja se i glasi:

»2. Oznaka statusa ovršenika (1 znak)

Upisuje se:

– oznaka »1« za račun ovršenika koji nije u stečaju odnosno u predstečajnoj nagodbi,

– oznaka »2« za račun ovršenika nad kojim je otvoren stečajni postupak. Agencija navedeni podatak upisuje nakon primitka rješenja o otvaranju stečajnog postupka sukladno članku 17. stavku 1. Zakona,

– oznaka »3« za račun ovršenika za kojeg je objavljeno rješenje o otvaranju postupka predstečajne nagodbe.

Agencija upisuje oznaku stečaja ovršenika sukladno članku 17. stavku 2. Zakona.

Agencija upisuje oznaku »2« odnosno »3« na sve otvorene račune i novčana sredstva ovršenika otvorene kod svih obveznika dostave podataka.

U slučaju ako rješenje o otvaranju stečajnog postupka bude ukinuto, Agencija za sve otvorene račune ovršenika mijenja oznaku stečaja u »1«.

U slučaju ako postupak predstečajne nagodbe bude obustavljen odnosno ukinut, Agencija za sve otvorene račune dužnika otvorene kod svih obveznika mijenja oznaku »3« u oznaku »1«.

Za ovršenika za kojeg je objavljeno rješenje da je sklopljena predstečajna nagodba, Agencija mijenja oznaku »3« u oznaku »1«.«

Članak 5.

U članku 8. dodaju se stavak 3. i 4. koji glase:

»(3) Obveznici su dužni dostavljati podatke iz ovoga Pravilnika u obliku i na način određen ovim Pravilnikom i Uputom iz članka 13. ovoga Pravilnika koja propisuje dostavljanje podataka u Jedinstveni registar računa, a koju donosi predsjednik Uprave Agencije i javno objavljuje na službenim internetskim stranicama Agencije.

(4) U slučaju kada Agencija odbije dostavljeni podatak u Jedinstveni registar računa, jer isti nije dostavljen sukladno stavku 3. ovoga članka, Agencija o tome elektroničkim putem obavještava obveznika dostavom šifre greške. Obveznik je dužan ispraviti grešku u podacima te dostaviti ispravan podatak u Jedinstveni registar računa najkasnije idući radni dan.«.

Članak 6.

U članku 9. stavak 1. mijenja se i glasi:

»Podatke iz članka 3., 4., 5. i 6. ovoga Pravilnika obveznici dostavljaju u Jedinstveni registar računa svaki radni dan od ponedjeljka do petka u vremenu od 10.00 do 21.00 sat. Iznimno, obveznik može podatke dostaviti i izvan navedenog roka, uz prethodnu suglasnost Agencije.«

Članak 7.

U članku 10. dodaje se stavak 4. koji glasi:

»(4) Nakon preuzimanja podataka iz Jedinstvenog registra računa, obveznik za račune za koje je Agencija sukladno članku 7. stavku 2. ovoga Pravilnika dostavila oznaku stečaja, provodi postupak zatvaranja računa otvorenog prije otvaranja stečajnog postupka sukladno odredbama Stečajnog zakona.«

Članak 8.

Članak 12. mijenja se i glasi.

»(1) Podaci iz Jedinstvenog registra računa mogu se koristiti preuzimanjem podataka, izravnim uvidom, pregledom podataka na papiru ili u obliku datoteke ili putem mobilnih mreža, uz naknadu.

(2) Pod preuzimanjem podataka iz stavka 1. ovoga članka podrazumijeva se datoteka s podacima koju dnevno dostavlja Agencija.

(3) Pod izravnim uvidom iz stavka 1. ovoga članak podrazumijeva se uvid i pretraživanje podataka u Jedinstvenom registru računa za određenog poslovnog subjekta i građanina, na razini OIB-a ili matičnog broja putem web aplikacije.

(4) Pod pregledom podataka na papiru računa iz stavka 1. ovoga članka podrazumijeva se ispis s pregledom svih računa evidentiranih u Jedinstvenom registru računa koji se odnose na jednog poslovnog subjekta ili građanina,

(5) Pod pregledom podataka u obliku datoteke iz stavka 1. ovoga članka podrazumijeva se pregled podataka o svim ili određenim računima poslovnih subjekata ili građana u skladu sa zahtjevom korisnika.

(6) Mogućnost preuzimanja podataka imaju obveznici dostave podataka u Jedinstveni registar računa iz članka 2. ovoga Pravilnika i nadležna tijela. Korisnici mogu preuzimati podatke preuzimanjem inicijalne baze podataka Jedinstvenog registra računa i preuzimanja datoteke dnevnih promjena podataka u Jedinstvenom registru računa.

(7) Podaci dobiveni preuzimanjem podataka i izravnim uvidom mogu se koristiti samo za vlastite potrebe i ne mogu se dalje reproducirati i distribuirati.

(8) Preuzimanje podataka iz Jedinstvenog registra računa može se obavljati radnim danom u vremenu od 22.30 sati tekućeg dana do 21.00 sati idućeg radnog dana te neradnim danima od 0-24 sata.«

Članak 9.

Članak 14. mijenja se i glasi:

»Naknadu za uvid, preuzimanje i davanje podataka iz Jedinstvenog registra računa snosi podnositelj zahtjeva sukladno cjeniku koji donosi Uprava Agencije na koji suglasnost daje ministar financija. Cjenik se objavljuje na službenim internetskim stranicama Agencije.«

Članak 10.

Za novčana sredstva i račune građana otvorene prije 1. siječnja 2011. godine, obveznik za potrebe izvršavanja osnova za plaćanje donesenim u ovršnim postupcima pokrenutima prije 1. siječnja 2011. godine upisuje trinaesteroznamenkasti matični broj građana.

Članak 11.

(1) Banke su dužne uskladiti podatke o nazivu računa s člankom 1. ovoga Pravilnika u dijelu koji se odnosi na točku 4. i članku 2. ovoga Pravilnika u dijelu koji se odnosi na točku 4. najkasnije do 1. veljače 2013.

(2) Banke su dužne uskladiti podatke o nazivu novčanih sredstava s člankom 3. u dijelu koji se odnosi na točku 4. najkasnije do 1. veljače 2013.

Članak 12.

Ovaj Pravilnik stupa na snagu danom objave u »Narodnim novinama«, osim članka 1. ovoga Pravilnika u dijelu koji se odnosi na točku 21. i članka 3. ovoga Pravilnika u dijelu koji se odnosi na točke 16. i 17., a koji stupaju na snagu 1. veljače 2013.

Klasa: 011-01/12-01/501

Urbroj: 513-11/12-4

Zagreb, 14. prosinca 2012.

Ministar financija

Slavko Linić, v. r.

Pravilnik, NN 6/2013-92